DRŽAVNI proračun se puni raznim porezima, trošarinama, nametima, ali i kaznama. Udruga Glas poduzetnika primijetila je da je ministar financija Zdravko Marić isplanirao ove godine od kazni ubrati 589 milijuna kuna. Porast je to od 10 posto u odnosu na 2019. godinu.

Većinu kazni piše Inspektorat

"Prihodi od kazni i upravnih mjera su za 2020. planirani u iznosu 589 milijuna kuna, točno 10% više od planiranih prihoda u 2019. godini. Uz pretpostavku da većinu kazni piše Državni inspektorat (jedan dio otpada na MUP i prometne kazne), može se primijetiti nesklad između izjava ravnatelja inspektorata da "Državni inspektorat neće biti primarno represivni sustav" i povećanja prihoda od kazni za 10%", ustvrdili su u udruzi Glas poduzetnika.

Brutalno zatvaranje restorana

Državni inspektorat i njegov šef Andrija Mikulić prije desetak dana našli su se pod sasvim opravdanom paljbom nakon što su brutalno zatvorili niz restorana širom države. Umjesto da opomenu ljude koji pokušavaju raditi u nemogućim uvjetima i održati poslovanje, inspektori su zatvarali lokale, pečatili, ispisivali kazne. Nakon žestokih reakcija Mikulić je ustvrdio da će Državni inspektorat biti partner poduzetnicima te da će kažnjavanje postati iznimka, a ne pravilo.

>> Mikulić tri dana izmišlja gluposti da bi opravdao zatvaranje restorana. Urnebesne su

Voljeli bi da Mikulić govori istinu

Tekst se nastavlja ispod oglasa

"Voljeli bismo da je istina ono što čujemo u javnosti. Međutim, od naših članova dobili smo cijeli niz prijava da su inspektori dobili nalog da idu maksimalno žestoko", rekao je za Index poduzetnik Hrvoje Bujas, inicijator udruge Glas poduzetnika. Među poduzetnicima se sve više širi informacija o inspektorima koji su već naoštrili olovke i spremni su ispisivati maksimalne kazne samo da namaknu novac u državni proračun. To što će time samo odgoditi propast i gurnuti zemlju u katastrofu očito nije njihov problem.

Nema jasnih pravila igre

"Inspektorat bi morao biti servis poduzetnicima i građanima. Mi nemamo jasna pravila igre što inspektori rade kada prvi put dođu u pregled, što kada uoče neki prekršaj prvi put, a što treći put. Nevjerojatno je da namjeravaju prikupiti toliki novac od kazni u ovoj godini", rekao je Bujas.

Istini za volju, proračun je donesen prošle godine i temeljen je na projekcijama na osnovu 2019. godine, no sada je trenutak da ga se promijeni i da država prestane s kažnjavanjem samo da bi skupila što više novca.

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.